送劉季孫赴浙東
作者：張耒
朝代：宋

paragraphs: 將軍好書如郤縠，文史隨船三萬軸。
吟詩坐嘯士賈勇，不學虎頭飛食肉。
念昔先君得佳句，歸見兒童詫珠玉。
乖離存沒偶不死，十年遇公拜還哭。
堂堂山西忠勇後，凜凜典刑在眉目。
總戎南下聊復爾，健虜黠羌要頗牧。
戈船水犀士扼虎，三江太湖浪翻屋。
丈夫爲將亦不惡，寂寞揚雄老天祿。